《长兴长赵宪可说闽帅王方岩逸事》
宋代·释居简

勋业在青编，貂蝉负雪颠。巍科几望月，定见不回川。

用小才嫌大，时危德忌全。上天寻白傅，表海问蓬仙。

心在方岩上，天游委羽先。十连茂棠荫，一橐老钧天。

浊水因珠洁，清风被物鲜。孤芳观晚节，善贾考初年。

吟速甘存拙，文疏耻竞妍。郑庄真好客，王衍不言钱。

谬我奚为者，烦公辱赠篇。初无昙颖契，终说项斯贤。

大雅皆传响，楞严未讫笺。新阡小溪曲，华玉反蓝田。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。